Секторот за инспекциски надзор во областа на социјалната заштита и заштита на децата при Министерството за труд и социјална политика, преку инспекторите за социјална заштита Елена Јанчева со службена легитимација број 28-0020 и Зоран Стојанов со службена легитимација број 28-0001 изврши вонреден инспекциски надзор над субјектот на инспекциски надзор ЈУ Меѓуопштински центар за социјална работа Струмица со седиште на ул.,, Ленинова бр.84, застапуван од Директорот Зоран Манев и со Записник ИП1 број 16-06 од 06.06.2024 година ја утврди фактичката состојба и врз основа на член 338 од Законот за социјалната заштита („Службен весник на Република Северна Македонија,, број 104/2019, 146/2019, 275/2019, 302/2020, 311/2020, 163/2021, 294/2021, 99/2022, 236/2022 и 65/2023) го донесе следното:

**Р Е Ш Е Н И Е**

Се наредува на Зоран Манев, Директор на ЈУ Меѓуопштински центар за социјална работа Струмица, (во натамошниот текст: Центарот), за отстранување на констатираните недостатоци и неправилности во примената на Законот за социјалната заштита, подзаконските, општите, поединечните и другите акти донесени врз нивна основа, да ги преземе следните мерки во роковите и од страна на одговорното лице:

1. Центарот, да донесува решение за запирање на постапката, во случај кога жртвата по извршена проценка на ризик од сериозна опасност по животот и физичкиот и психичкиот интегритет на жртвата и членовите на нејзиното семејство, има дадено изјава на записник дека нема потреба од понатамошно преземање на мерки за заштита, согласно член 54 став 1 од Законот за општата управна постапка (,,Службен весник на Република Македонија,, број 124/2015).

**Рокот за извршување на изречената инспекциска мерка е од денот на приемот на решението и постојано**

2.Центарот, во делот на вршење надзор на родителското право во предметот на Д. И. и В.П., да превзема соодветни активности и дејства за точно и прецизно да ја утврди фактичката состојба поврзана со згрижувањето на малолетните деца, односно да утврди кој се грижи за децата во периодот кога мајката е на работа во ноќна смена што е во интерес на малолетните деца имајќи ја во предвид возраста на децата. Центарот да превзема мерки и активности во делот на вршењето надзор над родителското право на родителите со цел да ги заштити интересите на малолетните деца кои се времено доделени кај мајката , согласно член 83,84,85 и 86 од Законот за семејството.

**Рокот за извршување на изречената инспекциска мерка е 30 дена од денот на приемот на решението и постојано**

3. Раководното или друго овластено лице во установата за социјалната заштита е должен веднаш по истекот на рокот за извршување на инспекциските мерки, а најдоцна во рок од три дена писмено да ги извести инспекторите дали се извршени инспекциските мерки, согласно член 334 став 4 од Законот.

4. Жалбата изјавена против ова решение, не го одлага неговото извршување.

**О б р а з л о ж е н и е**

Секторот за инспекциски надзор во областа на социјалната заштита и заштита на децата при Министерството за труд и социјална политика, врз основа на член 329 став 1 алинеја 3 од Законот за социјалната заштита, преку инспекторот за социјална заштита Елена Јанчева со службена легитимација број 28-0020 и Зоран Стојанов со службена легитимација број 28-0001 изврши вонреден инспекциски надзор над субјектот на инспекциски надзор ЈУ Меѓуопштински центар за социјална работа Струмица со седиште на ул.,, Ленинова бр.84, застапуван од Директорот Зоран Манев и состави Записник ИП1 број 16-06 од 06.06.2024 година, во кој се констатирани недостатоци и неправилности во постапувањето на Центарот во постапката за вршење на родителското право.

Врз основа на изнесеното се одлучи како во диспозитивот на ова решение

Жалбата не го задржува извршувањето на решението согласно член 340 став 2 од Законот.

**Правна поука:** против ова решение може да се изјави жалба до Државната комисија за одлучување во втор степен од областа на инспекцискиот надзор и прекршочната постапка во рок од 15 дена од денот на приемот на решението.

Подносителот на жалба плаќа административна такса за жалба во износ од 250,00 денари.

Решено во Секторот за инспекциски надзор во областа на социјалната заштита и заштита на децата при Министерство за труд и социјална политика под ИП1 број 16-06 од 14.06.2024 година.

Инспектори за социјална заштита:

Елена Јанчева

Зоран Стојанов